b'\n_START_ARTICLE_\nKumariini\n_START_SECTION_\nEsiintyminen kasveissa\n_START_PARAGRAPH_\nKumariinia esiintyy eritt\xc3\xa4in monissa kasveissa ja niiden haihtuvissa \xc3\xb6ljyiss\xc3\xa4. Kumariinia sis\xc3\xa4lt\xc3\xa4vi\xc3\xa4 kasveja ovat esimerkiksi kassiakaneli, tuoksusimake, liperi, tuoksumatara, veikselinkirsikka (Prunus mahaleb) ja tonkapapu (Dipteryx odorata). Sit\xc3\xa4 kutsutaan my\xc3\xb6s tonkakamferiksi. Kanelissa kumariinia on yleens\xc3\xa4 2\xe2\x80\x933\xc2\xa0painopromillea, mutta enimmill\xc3\xa4\xc3\xa4n sit\xc3\xa4 voi olla jopa 6\xe2\x80\x937\xc2\xa0promillea. Yhdistett\xc3\xa4 esiintyy my\xc3\xb6s kukkien tuoksuissa sek\xc3\xa4 semiokemikaalina eli\xc3\xb6iden viestinn\xc3\xa4ss\xc3\xa4._NEWLINE_Kaakkois-Euroopassa, erityisesti Kreikassa, Kyproksella ja Etel\xc3\xa4-Bulgariassa makeiden leivonnaisten maustamiseen k\xc3\xa4ytet\xc3\xa4\xc3\xa4n mahlebi-nimist\xc3\xa4 maustetta, jossa on kumariinia. Mausteen kumariinipitoisuus on noin 0,5\xc2\xa0promillea. Sit\xc3\xa4 saadaan veikselinkirsikan siemenist\xc3\xa4. Veikselinkirsikka kasvaa L\xc3\xa4hi-id\xc3\xa4ss\xc3\xa4 ja It\xc3\xa4- ja Keski-Euroopassa._NEWLINE_Kumariinia k\xc3\xa4ytet\xc3\xa4\xc3\xa4n miellytt\xc3\xa4v\xc3\xa4n tuoksunsa vuoksi hedelm\xc3\xa4esanssien valmistukseen ja hajuaineena. Kumariini antaa maun puolalaiselle \xc5\xbbubr\xc3\xb3wka-yrttivodkalle, jonka maku tulee pullossa olevasta l\xc3\xa4nnenmaarianhein\xc3\xa4n (Hierochlo\xc3\xab odorata) korresta.\n_START_SECTION_\nYmp\xc3\xa4rist\xc3\xb6- ja terveysvaikutukset\n_START_PARAGRAPH_\nLyhytaikainenkin altistuminen aineelle voi \xc3\xa4rsytt\xc3\xa4\xc3\xa4 ihoa. Pidempiaikainen tai toistuva altistuminen aineelle saattaa altistaa sy\xc3\xb6v\xc3\xa4lle. _NEWLINE_Euroopan elintarviketurvallisuusviranomainen (EFSA) on todennut kumariinin olevan maksalle myrkyllinen aine (hepatotoksinen) ja suosittelee kumariinille siedett\xc3\xa4v\xc3\xa4n p\xc3\xa4iv\xc3\xa4saannin rajaksi 0,1\xc2\xa0mg ruumiin painokiloa kohden vuorokaudessa. Kanelin s\xc3\xa4\xc3\xa4nn\xc3\xb6llinen k\xc3\xa4ytt\xc3\xb6 ei siksi ole suositeltavaa, sill\xc3\xa4 lapsille pienetkin annokset voivat olla haitaksi. Harvinainen ja kalliimpi ceyloninkaneli (Cinnamomum zeylanicum) sis\xc3\xa4lt\xc3\xa4\xc3\xa4 kumariinia huomattavasti v\xc3\xa4hemm\xc3\xa4n.'